google/wiki40b huggingface dataset:
Éva Kiss

Klubb

Kiss har spilt hele sin karriere i Ungarn. Hun spilte åtte år for Debrecen fra 2003 til 2011. Etter opphold i Veszprém, Siófok og Fehérvár, signerte Kiss i 2015 under for storklubben Győr.

Landslag

Kiss debuterte på det ungarske landslaget den 22. september 2009 i en landskamp mot Tyskland.
Hun har spilt fire Europamesterskap (2012, 2014, 2016 og 2018) og to Verdensmesterskap (2013 og 2015).
Portør (botanikk)

En portør eller vasculum dillenianum er en type fraktboks av blikk brukt av botanikkere for å samle og frakte planter i felt. Hovedfuksjonen til portøren er å transportere planter uten at de blir klemt i stykker og å holde dem fuktige og kjølige under transporten.

Konstruksjon

Portører er mer eller mindre sylinderformede og laget av blikk, skjønt det eksisterer portører av tre. Boksen er vanligvis utrustet med en bærereim og noen ganger et håndtak slik at planter i boksen skal kunne ligge flatt på fuktige kluter og derved kunne fraktes over lengre avstander uten å bli knust eller visne. Tradisjonelt har portørene i Europa vært forholdsvis lange og sylindriske, mens engelske og amerikanske har vært kortere og mer avflatede, mer som en liten koffert i fasongen. Portøren har en stor luke på siden, slik at planter kan taes inn og ut uten at de bøyes eller brekkes unødig. Dette er særlig viktig for mange markblomster, som kan være svært skjøre. De lengre portørtypene kan ha to rom med hver sin luke.
Fra begynnelsen av 1900-tallet ble portører framstilt av aluminiumsplater i stedet for blikk, men fulgte ellers tidligere modeller i konstruksjon. Moderne portører etter anglo-amerikansk modell lages i dag med flat bunn, slik at de kan stå. Portører ble ofte lakkert grønne.

Historie

Nøyaktig hvor portøren slik vi i dag kjenner den oppsto er ukjent, men den kan ha utviklet fra en type blikkesker med lokk for vokslys til å henge på veggen, som er bygget på samme måte. Carl von Linné kalte boksen et vasculum dillenianum, fra latin vasculum - liten beholder, og dillenianum etter J.J. Dillenius, hans venn og kollega fra Oxford som introduserte ham for den. Etterhvert som botanikken vokste fram som vitenskapelig disiplin, ble portøren en selvfølgelig del av botanikeres utrustning og kjennetegn.
I Skandinavia brukes uttrykket «portør» fra fransk porteur - å bære. I engelskspråklige land ble det latinske navnet forkortet til vasculum rundt 1830. Portøren var en naturlig del av feltutrusningen fram til slutten av den andre verdenskrig. Etter krigen skiftet fokus i botanikken over fra innsamling i nærområdene til systematikk, og feltbiologien og portøren ble mindre vanlig. Portører i aluminium lages og selges fortsatt, men i dag har plastposer med lynlås i stor grad overtatt rollen, ettersom de er billigere og lettere tilgjengelig.
Nyhetsbrevet til den internasjonale foreningen for herbariekuratiorer (Society of Herbarium Curators) heter "The Vasculum".
Oediopalpa

Utseende

Middelsstore, avlange, litt hvelvede, gjerne rødlige eller røde og svarte skjoldbiller. Antennene består av 11 ledd og er tynne og forholdsvis lange, hodet fremstrakt. Kroppsformen er nokså jevnbred. Pronotum er avrundet firkantet, en del bredere enn langt. Dekkvingene er lange og jevnbrede uten utvidete sidekanter, med kraftige punktrader. Beina er forholdsvis korte.

Levevis

Larvene er bladminerere på storvokste gress, blant annet bambus, sukkerrør og mais.

Utbredelse

Slekten er utbredt i Mellom- og Sør-Amerika, fra Mexico i nord til Argentina i sør.
The Norwegian School in London

The Norwegian School in London, Den norske skolen i London, også omtalt som The Norwegian School in Wimbledon, er en engelsk independent school, uavhengig skole, for barn og unge i alderen 6 til 16 år. Skolen ble grunnlagt i januar 1982.
Skolen drives som en norsk grunnskole med både barne- og ungdomsskole som dermed omfatter 1. til 10. årstrinn. Grunnskolen underviser etter norsk læreplan og er godkjent etter den norske privatskoleloven. Det er en fådelt skole, slik at 1.-2. trinn, 3.-4. trinn, 5.-7. trinn og 8.-10. trinn deler klasserom. Elevene er en blanding av barn og ungdom som bor og har bodd i England over lengre tid, og barn og ungdom som er i London i en kortere periode. 
Ettersom skolen er godkjent av både engelske og norske skolemyndigheter, må skolen også forholde seg til begge lands regelverk. Fra engelsk side er hele skolen underlagt tilsyn fra Merton Council, som er den lokale bydelen, og Ofsted (Office for Standards in Education). Det norske Utdanningsdirektoratet har tilsyn med grunnskoledelen.
Skolen holder til i en viktoriansk villa fra 1870-tallet, i et villaområde i Wimbledon, sørvest i London. En del av bygget leies av en selvstendig drevet barnehage, «The Norwegian Kindergarten in London». Det er et tett samarbeid mellom barnehagen og skolen og mange av de barna som bor i London over lengre tid går på både barnehagen og skolen. 
For skoleåret 2017/2018 er det rundt 65 barn ved skolen. Det er totalt 14 ansatte, fordelt på snaut 11 årsverk.
Skolen eies og drives av en engelsk stiftelse: The Norwegian School in London Ltd. Skolens øverste organ er styret, som har seks medlemmer. Fire styremedlemmer oppnevnes av den norske ambassadøren i London. To styremedlemmer velges av foreldre som har barn i skolen.
Pølsevogn

Pølsevogn er en vogn hvorfra det servereres varme pølser i brød. Allerede før første verdenskrig var det pølsevogner på gaten i større tyske byer som for eksempel Berlin. Grunnlaget for denne spesielle restauranttypen var oppfinnelsen av petroleumsbrenneren, som gjorde det mulig å oppvarme kar og beholdere mobilt.
Pølsevognen var opprinnelig en trekkvogn med en kobberkjele som ble varmet opp med en primusbrenner. Det var en trekasse rundt kjelen. Den inneholdt blant annet pølsebrød, som den gangen var et rundstykke. Kassen, som var hvitmalt, var montert på et understell med to store hjul og trekkstenger.
Som de første i Danmark, gav Københavns borgerrepresentasjon den 4. mars 1920 tillatelse til å selge varme pølser på gaten. Tirsdag den 18. januar 1921 ble det solgt varme pølser i brød fra i alt seks mobile pølsevogner og siden bredte pølsevognene seg til resten av landet.
Særlig mellom 1950 og 1970 hadde pølsevognene sin storhetstid. Vognene ble større og mer moderne, men tapte fra 1970 markedsandeler til stasjonære hurtigmatrestauranter. 
Pølsevognene står i dag i de fleste større danske byer. I 1970-årene var det omkring 700 pølsevogner i Danmark, men i dag er antallet nede på litt over 100. Noen pølsevogner har også endret utseende litt idet de er blitt stasjonære og er uten hjul. I København er antallet falt fra ca. 400 i 1950 til 93 i 2007 og 60 i 2010.
Vognene var i gamle dager mer eller mindre drevet av selvstendig næringsdrivende, men i dag er de fleste overtatt av de store slakteriene som for eksempel Danish Crown.
En moderne pølsevogn har hjul under og er uavhengig av fast strøm- og vannforsyning, og hver 19. time lades den opp. Den har egen motor og kan pakkes sammen på 15 minutter. Pølsevognen kan også være en tilhenger, som ved flytting kan kobles til en bil med tilhengerfeste.
Det er kun København, Odense, Slagelse og Hørsholm kommuner som har holdt fast på kravet om invaliditet, samt regelen om at vognene skal kjøres i garasje hver kveld. I resten av landet er det nå mer eller mindre faste pølsekiosker som står for salget av varme pølser, det total salget er på omkring 116 millioner stk. i året. En moderne pølsevogn selger blant annet pølse i brød, kokte eller ristede wiener- og knekkpølser, franske pølser, hamburgere, brus og øl m.v.
Pølsevognen er også blitt en eksportvare, blant annet er det solgt over 100 til Russland og ca. 70 til Sverige.
Harald Stormoen (skuespiller)

Utmerkelser og hedersbevisninger

Harald Stormoen ble tildelt St. Olavs Orden av 1. klasse i 1932.
Schwarzau am Steinfeld

Historie

I kommunen ligger Schloss Schwarzau, der keiserinne Zita og Keiser Karl giftet seg i 1911. I dag tjener slottet som kvinnefengsel.

Religion

Ifølge data fra folketellingen i 2001 er 80,5 % av befolkningen romersk-katolske, 2,7 % protestanter og 0,1 % ortodokse kristne. 2,7 % er muslimer mens 11,7 % av befolkningen ikke bekjente seg til noen religion.

Økonomi og infrastruktur

I 2001 fantes det sysselsatte i 60 bedrifter utenom primærnæringene. Ifølge en undersøkelse fra 1999 var det 26 bedrifter knyttet til land- og skogbruk. Folketellingen i 2001 viste at 775 personer var i arbeid noe som gir en sysselsettingsandel på 46,31 prosent. I kommunen er det et kvinnefengsel. Schwarzau am Steinfeld hører til turistkontoret Bucklige Welt.
Sidevåpen

Sidevåpen er et våpen som blir tildelt en soldat, antiterror tjenestemann eller en taktisk politimann til å ha som sekundærvåpen, skjult eller synlig.

Formål

Sidevåpenet er for å raskt kunne avfyre ild på kort hold, og fungerer også som erstatningsvåpen hvis hovedvåpen skulle svikte. Enkelte våpenprodusenter produserer hylstre til sidevåpen som kan festes til et snikskyttergevær slik at hendene til snikskytteren aldri er langt ifra sidevåpenet, skulle vedkommende bli overrasket på nært hold.

Typer

Våpenet er normalt en revolver eller semi-automatisk pistol. En moderne soldat pleier å ha et taktisk maskingevær som hovedvåpen og en semi-automatisk pistol som sidevåpen. Det offisielle sidevåpenet i USA er Beretta 92FS (Amerikansk våpenkode M9), mens det i Norge er GLOCK 17.

Design

Et sidevåpen skal være kompakt, lett, og uten skarpe kanter som vanskeliggjør trekning opp og ned av hylsteret.
Endless Summer

Sporliste

Alle sangene er skrevet av Brian Wilson og Mike Love, unntatt hvor annet er notert.
Heroes and Villains

Bakgrunn

Tidlig i 1966 fikk Brian Wilson anlagt en sandkasse i sin stue, som han så satte et piano oppi og satt der og komponerte det meste av musikken som var tenkt til SMiLE. «Heroes and Villains» var muligens den første sangen Wilson og Van Dyke Parks komponerte sammen, og ifølge Parks kom åpningslinjene av teksten nesten av seg selv mens han hørte Wilson spille sangen på piano. Det ble laget flere korte seksjoner av sangens hovedtema, og flere av disse ble senere spilt inn. Flere temaer fra sangen dukker opp i andre sanger Wilson og Parks skrev for Smile.
Det antas at sangen var den første SMiLE-sangen som ble skrevet, selv om «I'm in Great Shape» og «Barnyard» kan ha blitt skrevet på omtrent samme tid. «Good Vibrations», som ble skrevet under og rett etter innspillingene av albumet Pet Sounds, var opprinnelig ikke ment å være med på SMiLE.
Teksten er et godt eksempel på Parks lek med ord og hans sans for ordspill, og sammen med sangene «Surf's Up» og «Cabinessence» er dette den mest komplekse og ambisiøse The Beach Boys-sangen tekstmessig. Sangen gjennomgikk en lang prosess med innspillinger og redigeringer før denne versjonen ble utgitt. Minst ett kjent segment ble tatt vekk, den såkalte «Cantina» seksjonen. En versjon med dette segmentet lagt inn finnes som bonusspor på nyutgivelsen av Smiley Smile fra 1990.
Carl Wilson la ofte inn tekstlinjen «Bicycle rider, see, see what you've done, done to the church of the American indian», et av temaene som var ment for sangen «Do You Like Worms?», under konsertfremføringer av «Heroes and Villains» som en slags hyllest til broren Brian og de uutgitte sangene fra SMiLE.
Sulenus

Utbredelse

Slekten er utbredt på Madagaskar.
Hydrobiosidae

Utseende

Middelsstore (vingespenn 10–30 mm), mørkt fargede vårfluer. Hodet har punktøyne (ocelli). Antennene er så lange som eller litt kortere enn forvingen. Maksillarpalpene er fem-leddete, de to innerste leddene korte og sylindriske. Det ytterste leddet er enkelt uten ringer. Mesoscutum og scutellum (ryggen) mangler børstebærende vorter. Forvingene er avlangt ovale, mørke på farge bortsett fra blekere områder langs lengdeåren M (midt i vingen) og ved tverr-årene. Årenettet er fullstendig, formen ofte noe ulik mellom kjønnene. Forbeina har én eller to sporer, mellom- og bakbeina fire. Larvene er glatte med få og spredte børster, på farge gulhvite til grønnlige. Bare det første kroppsleddet (prothorax) har en hard (sklerotisert) ryggplate (pronotum).

Levevis

De fleste av artene har larver som lever i kjølige, rasktstrømmende fjellbekker, bare noen få lever i sakteflytende eller stillestående ferskvann. I likhet med Rhyacophilidae er larvene til Hydrobiosidae rovdyr som vandrer rundt på bunnen på jakt etter bytte. De bygger ikke noen form for larvehus. Når larven er fullvokst, spinner den et skjul av silke, inne i dette en tynn, halv gjennomtrengelig kokong der den forvandler seg til en puppe.

Utbredelse

Hydrobiosidae forekommer i alle økosoner bortsett fra den afrotropiske.
Snezjinsk

Snezjinsk (russisk: Сне́жинск) er en lukket by i Tsjeljabinsk oblast i Russland. Byen ble grunnlagt i 1957, og var kjent som Tsjeljabinsk-70 frem til 1991. Bystatus ble innvilget i 1993. Innbyggertall: 50 451 (folketelling 2002).
Snezjinsk er et av to sentra for det russiske atomprogrammet (det andre er Sarov) og er bygget opp rundt et stort forskningsinstitutt—«Det all-russiske vitenskapelige forskningssenter for teknisk fysikk—Føderalt kjernefysisk senter».
Samsung Omnia Pro B7320

Samsung Omnia Pro B7320 er en Windows Mobile-basert mobiltelefon (smartphone) utviklet av Samsung.
Den har fullt qwerty-tastatur på framsiden av telefonen, tilsvarende BlackBerry, og en 2,4 tommers TFT-skjerm. Den ble lansert i juni 2009, og ble erstattet av Omnia Pro B7330 i oktober samme år.
Grønland voksenopplæringssenter

Avdelinger

Grønland VO har en avdeling på Grorud som ivaretar opplæring ved Bredtveit fengsel, samt avdeling for åpen soning i Bredtveitveien 2. Avdeling Sentrum ligger i Nordahl Brunsgate 5 med elever tilknyttet kriminalomsorgen. Skolen har også en avdeling som organiserer opplæring for elever, i samarbeid med Tyrilistiftelsen på Kampen i Oslo.
Asia- og sørstillehavsmesterskapet i boccia 2009

Asia- og sørstillehavsmesterskapet i boccia 2009 (3rd Asia and South Pacific Boccia Championships 2009) ble arrangert i Kowloon Park Sports Centre i Hongkong, i perioden 14. - 22. august 2009.
Isfjord fyr

Forhistorie

I 1932 hadde Adventfjorden 95 dampskipssanløp og det hadde i årene før blitt opprettet to sovjetiske gruvebyer ved Isfjorden. Turist- og kulltrafikken var økende og seilingssesongen ble utvidet da to sovjetiske isbrytere begynte å trafikkere Spitsbergen i 1932-33. I 1932 gikk to sovjetiske skip på grunn i mørket og det ble anmodet om bygging av fyr for å gjøre seilingene sikrere. Fra før var det kun oppsatt en båk på Kapp Linné.
Masochisme

Masochisme betyr at et menneske opplever lyst eller tilfredsstillelse ved å bli ydmyket eller undertrykt eller ved å bli tilføyet smerter. Den kan være seksuelt motivert eller ha andre motiver som for eksempel for å kompensere for psykisk trykk.
Begrepet masochisme ble først brukt 1886 av den tyske psykiateren og rettsmedisineren Dr. Richard von Krafft-Ebing, det fikk navn etter forfatteren Leopold von Sacher-Masoch, som i flere noveller har skildret underkastelse i forholdet til kvinner.
Begrepet masochisme har et motstykke i sadisme.
Grati kraftverk

Grati kraftverk, også kjent under navnene Perak-Grati eller Tanjung-Perak, er et varmekraftverk ved Pasuran, på Java i Indonesia. Det har en installert produksjonskapasitet på 864 – 924 MW fordelt på 7 generatorer i 3 blokker av ulik størrelse opptil 302 MW. Alle er fyrt med dieselolje, og to blokker drives gjennom kogenerasjon mens én er enkonvensjonell blokk. Alle blokkene kan fyres med naturgass, men dette er ennå ikke tilgjengelig for kraftverket.
Brenseltypen er naturgass og dieselolje. Anlegget ble utbygd omkring 1990–1997. Operatør er PT Indonesia Power. Utstyret ble hovedsakelig levert av Mitsubishi. Årsproduksjonen er om lag 2,0 TWh.
Sliul

En sliul, også kalt sliel, pril, tust, slegel og banketre, er et gammelt treskeredskap utformet som et slagverktøy. Tresking er navn for det å få kornet skilt fra aksene det vokste på. Den besto av et skaft, litt over meteren langt, og et tykkere trestykke omtrent en tredel så stort. De ble hengt sammen i en ende med en snor. Ved å svinge skaftet over hodet og ned, ga en sliulen fart og kraft til å dunke løs kornet fra nekene som var lagt fram.
Sliuler var i bruk til de ble avløst av hånd- eller hestedrevne treskemaskiner. I Norge ble teknologien innført via Hedmark og Trøndelag det første tiåret av 1800-tallet, etter at treskemaskiner i Sverige allerede var tatt i bruk fra 1750-tallet. Fra 1830-tallet hadde enklere hånddrevne treskemaskiner erstattet sliulen på mange gårder på de sentrale jordbruksbygdene. Enkelte steder på Vestlandet var sliulen i bruk fram til korndyrkingen tok slutt på 1950-tallet.
Navnet sliul henger sammen med verbet «å slå».
Ales stener

Ales stener er en skipsformet steinsetting i Kåseberga på Österlen i Sverige. Monumentet består av 59 steiner i kvartssandstein, som veier omtrent 4-5 tonn hver. Steinsettingen er ca. 67 m lang og 19 m bred, og er Sveriges største bevarte skipssetting. Den ligger på brinken ut mot Østersjøen, 42 m over havet, med flott utsikt over kysten og over mot Bornholm. Monumentet ble oppført ca. 600 e.Kr., altså i merovingertiden. Dateringen er gjort på basis av karbondateringer fra undersøkelser i og rundt skipssettingen, også innunder noen av steinene. Det er også påvist at området der steinene ligger har vært bebodd svært lenge. Et steinsatt ildsted som ble funnet ved den nordvestre stavnsteinen viste seg å være fra eldre steinalder, 5300 – 5600 år før nåtid.
Det er uklart hva steinsettingen symboliserer. Den mest utbredte teorien er at dette har vært sted for ritualer ved begravelser og ved overganger mellom årtider. Det er ikke uvanlig å finne enkle branngraver under flat mark inne i eller ved slike steinsettinger. Dessverre er Ales stener ikke totalundersøkt, og den er skadd ved hardhendt «restaurering» med bulldozer på 1950-tallet. Det er derfor mulig at man ikke kommer helt til bunns i hva funksjonen egentlig har vært.
Arkeologen Nils G. Bruzelius besøkte stedet ca. 1870, da han kartla og beskrev steinene. Han beskriver da ytterligere to mindre skipssettinger, en på hver side av den store. Spor av den ene ble funnet ved søk med georadar i 2006. Da ble det også funnet spor etter en større gravhaug et stykke fra skipet. Flere utgravninger er planlagt i løpet av 2011.
En berømt skjønnlitterær hyllest er Anders Österlings (1884–1981) dikt «Ales stenar» i samlingen Toner fra havet (1933).
En mer kontroversiell teori er  at monumentet har astronomisk betydning. Enkelte mener at steinene har blitt plassert på denne måten etter solårets 365 dager og døgnets 24 timer og at hele anlegget utgjør en slags kalender fra yngre steinalder. Denne tolkningen motsies av karbondateringene, og dessuten tar den ikke høyde for at enkelte steiner er blitt forskjøvet under restaureringsarbeidene på 1950-tallet.
Stade Pater Te Hono Nui

Stade Pater Te Hono Nui er et flerbruksstadion i Pirae ved Papeete på Tahiti i Fransk Polynesia. Stadionet åpnet i 1971 og ble modernisert og 2010. Det har fotballbane og er utstyrt for friidrett.
I tilknytning til stadionet ligger Complexe Sportif Pater der det finnes svømmebasseng, innendørs og utendørs tennisbaner, bueskytingsbane, anlegg for bordtennis og styrketrening.
Ipidecla

Utseende

Mellomstore stjertvinger med rundede vinger uten stjerter. Oversiden er gråbrun, hos hannen med metallisk blå skjell i vingens indre del, hos hunnen med spredte, blå skjell eller helt matt. Undersiden er grågul til gråsvart med mørke striper langs vingeårene, gule eller røde flekker ved roten av vingene.

Utbredelse

Disse artene lever i Sør- og Mellom-Amerika.
Ipidecla schausi er utbredt like fra Mexico til Argentina, de andre artene har mer begrensede utbredelser.
Cirque du Freak (film)

Handling

Cirque Du Freak er den skremmende fortellingen om en gutt som uvitende bryter en 700 år gammel våpenhvile mellom to stridende klaner av vampyrer. Puttet inn i et liv fylt av misforståelser, freaks og groteske skapninger av natten. En tenåring vil forsvinne fra det rolige og kjedelig liv, for å oppfylle sin skjebne i en verden fylt av mørke og frykt. Den unge og ordinære skoleeleven Darren Shan (Chris J. Kelly) var som alle andre barn i nabolaget. 
Men når hans venn skaffer billetter til ett omreisende freakshow, begynner ting å forandre seg inni Darren. Etter showet stjeler Darren en av opptredernes edderkopp, men som straff for sin ugjerning må Darren betale ham med sin menneskelighet. Vampyren Larten Crepsley (John C. Reilly) forvandler ham til en blodtørstig halvvampyr, som er dømt til å leve et usselt liv med blod som overlevelsesmedisin. Han blir med Cirque Du Freak, et omreisende freakshow  fylt med vanskapte vesener som har alt fra en slangegutt (Patrick Fugit) og en ulvemann til en skjeggete dame (Salma Hayek) og en gigantisk konferansier (Ken Watanabe). Ettersom Darren tester sine nye krefter I denne mørke verden, blir han etter hvert en dyrebar brikke mellom vampyrene og deres dødelige motparter. Mens han forsøker å overleve, må han kjempe for å holde den bryggende krigen fra å tære på de siste restene av hans menneskelighet.
Aniline Island

Aniline Island er en liten, klipperik øy med flat topp som ligger 0,8 nautiske mil sør-sørvest for Dartmouth Point i Morenefjorden på Sør-Georgia. Øya finnes på tidligere kart, men ble navngitt av Falkland Islands Dependencies Survey (FIDS) i 1951 etter en landmåling. Øya er oppkalt etter en kjemisk beis som ble benyttet i forberedelsen av histologisk utforskning av prøver samlet inn av FIDS.
Flint Tønsberg

Fotball

Sesongen 2019 spiller Flint i 3. divisjon etter å ha rykket opp fra 4. divisjon. Klubben spilte før 2019-sesongen fem sesonger i 4. divisjon (2014 til 2018). Flint har i en årrekke, sammen med en rekke andre lokale fotballklubber i Tønsberg-området, hatt et samarbeid der de har sendt spillere (i all hovedsak unge spillere) til FK Tønsberg og spill i 3. divisjon. Klubbens A-lag for damer spiller for tiden i 4. divisjon.

2018

¹ Nanset trakk laget sitt den 25. april 2018.

Tabellen 2011/12

Kilde: Handball.no

Tabellen 2012/13

Kilde: Handball.no
Universitetet i Oviedo

Universitetet i Oviedo (spansk: Universidad de Oviedo, asturiansk: Universidá d'Uviéu) er et offentlig universitet i byen Oviego i regionen Asturias i Spania. Universitetet ble grunnlagt i 1574. Det har 2154 studenter.
Universitetet har tre campuset og forskningssentre i Oviedo, Gijón og Mieres.
Lissotes obtusatus

Utseende

En middelsstor (ca. 13-19 millimeter), mørkbrun til svart hjortebille. Hannen har noe forstørrede, krumme kjever (mandibler) som litt kortere hodet. Kroppen er grovt og tett punktert. Hunnen mangler forstørrede kjever, hodet er mindre enn hos hannen, pronotum mer rundet og oversiden kraftigere punktert.

Levevis

Arten lever i kjølig, temperert regnskog, buskmark (sklerofyllskog) og også på alpine heier. Både voksne og larver lever under råtnende stokker.

Utbredelse

Arten lever på Tasmania.
Audi R10

Audi R10 er en racerbil forberedt for racing i LMP1-klassen i 24-timersløpet på Le Mans og andre liknende utholdenhetsrace. Bilen ble først vist frem den 13. desember 2005 kl. 12 CET, og vant både dens jomfruløp i 12-timersløpet i Sebring 2006, og Le Mans i 2006. Den var den første dieseldrevne bilen som vant noen av disse løpene. Bilen er det mest ambisiøse og dyreste prosjekt Audi Motorsport noen gang har tatt for seg; Audi R10 koster Audi $15 000 000 i året.